ԱՄՓՈՓԱԹԵՐԹ

««Պաշտպանության մասին» օրենքում փոփոխություններ և լրացումներ կատարելու մասին», ««Երևան քաղաքում տեղական ինքնակառավարման մասին» օրենքում փոփոխություն կատարելու մասին» և ««Տեղական ինքնակառավարման մասին» օրենքում փոփոխություն կատարելու մասին» ՀՀ օրենքների նախագծերի փաթեթի
	1. Արդարադատության նախարարություն
	17.04.2026թ.

	
	N /27.3.2/18955-2026

	1. ««Պաշտպանության մասին» օրենքում փոփոխություններ և լրացումներ կատարելու մասին» օրենքի նախագծի (այսուհետ՝ Նախագիծ) 1-ին հոդվածի 1-ին մասով նոր խմբագրությամբ շարադրվող «Պաշտպանության մասին» օրենքի (այսուհետ՝ Օրենք) 20-րդ հոդվածի 1-ին մասի 1-ին կետում առաջարկում ենք հստակեցնել, թե  պետական և տեղական ինքնակառավարման մարմինները, գործատուները և ուսումնական հաստատությունները համապատասխան զինվորական կոմիսարիատի գրավոր պահանջի դեպքում իրենց համակարգերում աշխատող կամ սովորող զինապարտ քաղաքացիներին ինչ կարգով են ծանուցելու՝ բանավոր, թե գրավոր։

Միաժամանակ, Նախագծի 1-ին հոդվածի 1-ին մասով նոր խմբագրությամբ շարադրվող Օրենքի 20-րդ հոդվածի 1-ին մասում «ձևից» բառից հետո կիրառված «՝» կետադրական նշանն առաջարկում ենք փոխարինել «,» կետադրական նշանով։
	Ընդունվել է ի գիտություն
Զինապարտ քաղաքացիների ծանուցման կարգը սահմանված է «Զինվորական ծառայության և զինծառայողի կարգավիճակի մասին» օրենքի 20-րդ հոդվածով։
Ընդունվել է։

	2․ Նախագծի 1-ին հոդվածի 1-ին մասով նոր խմբագրությամբ շարադրվող Օրենքի 20-րդ հոդվածի 1-ին մասի 2-րդ կետն առաջարկում ենք շարադրել հետևյալ խմբագրությամբ․
«2) զինապարտ քաղաքացիներին ազատել աշխատանքից (կամ աշխատանքային պարտականությունների կատարումից) կամ սահմանված կարգով տրամադրել ակադեմիական արձակուրդ կամ բացակայությունը համարել հարգելի` պարտադիր զինվորական ծառայության կամ զինվորական կոմիսարիատի ծանուցագրում նշված անհրաժեշտ ժամանակով:»։
	Ընդունվել է։

	3․ Նախագծի 1-ին հոդվածի 1-ին մասով նոր խմբագրությամբ շարադրվող Օրենքի 20-րդ հոդվածի 2-րդ մասի 1-ին կետում հղում է կատարվում «Անձը հաստատող փաստաթղթի մասին» օրենքին, որը սակայն դեռևս ընդունված չէ, ուստի առաջարկում ենք նշված հղումը վերանայել կամ սույն փոփոխությունը նախատեսել նշված օրենքն ընդունելուց հետո։
	 Ընդունվել Է։


	4․ Նախագծի 1-ին հոդվածի 1-ին մասով նոր խմբագրությամբ շարադրվող Օրենքի 20-րդ հոդվածի 2-րդ մասի 2-րդ կետի «ա» ենթակետում «քաղաքացիությունը չորոշված» ձևակերպումը պարզ չէ, եթե այն կիրառելիս ենթադրվում են «քաղաքացիություն չունեցող անձինք»՝ ապա անհրաժեշտ է նշված ձևակերպումը վերանայել։

Միաժամանակ, Նախագծի հիմնավորումից պարզ չէ, թե ինչ նպատակով են տրամադրվելու քաղաքացիություն չունեցող կամ քաղաքացիությունը դադարեցրած անձանց վերաբերյալ տեղեկատվությունը, ուստի այդ մասով Նախագիծն ունի լրացուցիչ հիմնավորման կարիք։
	Ընդունվել է։
Ենթակետը խմբագրվել է, իսկ համապատասխան տեղեկատվությունն անհրաժեշտ է «Պաշտպանության մասին» օրենքի 21-րդ հոդվածով սահմանված զինվորական հաշվառման և զինվորական հաշվառումից հանելու հանգամանքները հստակեցնելու նպատակով։

	5․Նախագծի 1-ին հոդվածի 1-ին մասով նոր խմբագրությամբ շարադրվող Օրենքի 20-րդ հոդվածի 4-րդ մասի համաձայն՝ Հայաստանի Հանրապետության արդարադատության նախարարության մարմինները պարտավոր են զինվորական կոմիսարիատներին տրամադրել զինապարտի, նրա ընտանիքի անդամների, տատի, պապի վերաբերյալ քաղաքացիական կացության ակտերի գրանցամատյաններում առկա տեղեկատվությունը, ինչպես նաև զինապարտի կամ նրա ընտանիքի անդամի գործատուի կամ ուսումնական հաստատության, կարճաժամկետ ազատազրկման կամ ազատազրկման ձևով պատիժ կրելու կամ պատժից ազատվելու  վերաբերյալ տեղեկատվությունը։
Սույն դեպքում, պարզ չէ, թե Օրենքի իմաստով ով է հանդիսանում ընտանիքի անդամ և  ինչ նպատակով է նախատեսվում ստանալ զինապարտի ընտանիքի անդամների, տատի, պապի,  զինապարտի ընտանիքի անդամի գործատուի կամ ուսումնական հաստատության վերաբերյալ տեղեկատվությունը: 

Այսպես, «Անձնական տվյալների պաշտպանության մասին» օրենքի (այսուհետ՝ ԱՏՊ օրենք) 4-րդ հոդվածի 2-րդ մասով նախատեսված է անձնական տվյալների մշակման օրինականության սկզբունքը և այդ օրենքի ընդունման հիմքում դրված է «Անձնական տվյալների ավտոմատացված մշակման դեպքում անհատների պաշտպանության մասին» կոնվենցիայի 5-րդ հոդվածի բ. կետով նախատեսված անձնական տվյալները օրինական և որոշակի (հատուկ) նպատակներով մշակելու պահանջը: Մասնավորապես, անձնական տվյալներն օրինական նպատակով մշակելը նշանակում է, որ մշակման նպատակը պետք է լինի օրենքով սահմանված կամ իրավունքին չհակասող, ոչ ապօրինի, իսկ նպատակի որոշակիությունը նշանակում է, որ անձնական տվյալները պետք է մշակվեն կոնկրետ և հստակ սահմանված նպատակներով, ուստի Նախագծով անհրաժեշտ է հստակեցնել, թե ինչ նպատակներով է նախատեսվում ստանալ զինապարտի ընտանիքի անդամների, տատի, պապի,  զինապարտի ընտանիքի անդամի գործատուի կամ ուսումնական հաստատության վերաբերյալ տեղեկատվությունը: 

Միևնույն ժամանակ հարկ է նշել, որ Նշված պահանջի ապահովումը Արդարադատության նախարարության /մասնավորապես՝ ՔԿԱԳ գործակալության/ կողմից ամբողջ ծավալով և լիարժեք իրականացնել հնարավոր չէ, քանի որ ՔԿԱԳ փաստաթղթային արխիվը թվայնացված է մասնակի և նշված արխիվում անձի վերաբերյալ կատարված քաղաքացիական կացության ակտային գրանցման որոնում հնարավոր է իրականացնել ակտային գրանցման հստակ վայրի և ժամանակի առկայության դեպքում: Միաժամանակ՝ Արդարադատության նախարարությունը անձի ընտանիքի կազմի վերաբերյալ տվյալների հավաքագրում կամ վիճակագրություն չի վարում
	Ընդունվել է մասամբ
4-րդ մասը խմբագրվել է, միաժամանակ՝ «Զինվորական ծառայության և զինծառայողի կարգավիճակի մասին» օրենքի տարբեր հոդվածներով սահմանվում են «ընտանիքի անդամ» հասկացության տարբեր ձևակերպումներ՝ կախված իրավական հարաբերության բնույթից։
Հոդված 24. Պարտադիր զինվորական ծառայության զորակոչից ընտանեկան պայմաններից ելնելով տարկետում տալը
Հոդվածի 2-րդ կետով սահմանվում է, որ սույն հոդվածի իմաստով ընտանիքի անդամ են համարվում՝ հայրը, մայրը, քույրը, եղբայրը, տատը, պապը, ինչպես նաև խնամակալ կամ հոգաբարձու ճանաչված այլ անձը։

Հոդված 63. Զինծառայողներին տրվող դրամական օգնություններ
Հոդվածի 12-րդ կետով սահմանվում է, որ սույն հոդվածի իմաստով զինծառայողի ընտանիքի անդամ են համարվում ամուսինը, զավակները և ծնողները։

Հոդված 64. Զինծառայողների բժշկական օգնությունը և սպասարկումը
Հոդվածի 6-րդ կետով սահմանվում է, որ սույն հոդվածի իմաստով զինծառայողի, ինչպես նաև զոհված (մահացած) զինծառայողի ընտանիքի անդամ են համարվում՝

1. ամուսինը (կինը) և 18 տարին չլրացած երեխաները, 

2. անգործունակ ճանաչված կամ մինչև 26 տարեկան ուսանող, ինչպես նաև 18 տարեկան և բարձր տարիքի հաշմանդամություն ունեցող զավակները, եթե հաշմանդամությունը սահմանվել է մինչև 18 տարին լրանալը, 

3. ծնողները, 

4. զինծառայողի, նախկին զինծառայողի կամ զոհված (մահացած) զինծառայողի խնամքի տակ գտնվող՝ 18 տարին չլրացած, անգործունակ ճանաչված կամ մինչև 26 տարեկան ուսանող, ինչպես նաև 18 տարեկան և բարձր տարիքի հաշմանդամություն ունեցող քույրը և եղբայրը, եթե հաշմանդամությունը սահմանվել է մինչև 18 տարին լրանալը։
Քույրը և եղբայրը համարվում են խնամքի տակ գտնվող, եթե օրենքով սահմանված կարգով սահմանվել է խնամակալություն, և նրանց ծնողներն ունեն աշխատանքային գործունեությամբ զբաղվելու կարողության 3-րդ աստիճանի սահմանափակում։ 

Հոդված 70. Զինծառայողների կենսաթոշակային ապահովությունը և պարգևավճարի իրավունքը
Հոդվածի 6-րդ կետով սահմանվում է, որ սույն հոդվածի իմաստով զոհվածի ընտանիքի անդամ են համարվում՝

1. ծնողները և ամուսինը, 

2. 18 տարին չլրացած երեխան (իսկ ուսումնական հաստատությունում առկա ուսուցմամբ սովորելու դեպքում՝ մինչև ուսումն ավարտելը, բայց ոչ ավելի, քան մինչև 26 տարին լրանալը), 

3. 18 տարեկան և բարձր տարիքի հաշմանդամություն ունեցող զավակը, եթե հաշմանդամությունը սահմանվել է մինչև 18 տարին լրանալը և ունի աշխատանքային գործունեությամբ զբաղվելու կարողության 3-րդ աստիճանի սահմանափակում։



	6. Առաջարկում ենք նաև Նախագծի 1-ին հոդվածի 1-ին մասով նոր խմբագրությամբ շարադրվող Օրենքի 20-րդ հոդվածի 5-րդ մասում «քնչական կոմիտեն» բառերը փոխարինել «քննչական մարմինը» բառերով՝ հաշվի առնելով, որ ՀՀ-ում քննչական մարմին է նաև հակակոռուպցիոն կոմիտեն, որի վերաբերյալ Նախագծում առանձին դրույթ առկա չէ:
	Ընդունվել է։



	7․ Նախագծի 1-ին հոդվածի 1-ին մասով նոր խմբագրությամբ շարադրվող Օրենքի 20-րդ հոդվածի 11-րդ մասով սահմանվում է լիազորող նորմ, ուստի հիմք ընդունելով «Նորմատիվ իրավական ակտերի մասին» օրենքի  13-րդ հոդվածի 5-րդ մասի 2-րդ կետը, համաձայն որի՝  եթե օրենսդրական ակտով (բացառությամբ Սահմանադրության) սահմանված նորմը կարող է կատարվել միայն այդ ակտով նախատեսված ենթաօրենսդրական նորմատիվ իրավական ակտի ընդունմամբ, կամ դրա կատարումն ուղղակիորեն պայմանավորված է ենթաօրենսդրական նորմատիվ իրավական ակտի ընդունմամբ, ապա օրենսդրական ակտի անցումային դրույթներով սահմանվում են նաև ենթաօրենսդրական նորմատիվ իրավական ակտի ընդունման նախատեսվող ժամկետը՝ անհրաժեշտ է Նախագծով նախատեսել անցումային դրույթ։
	Ընդունվել է։



	8․ Նախագծի 2-րդ հոդվածի 1-ին մասի 3-րդ կետով նոր խմբագրությամբ շարադրվող Օրենքի 21-րդ հոդվածի 6-րդ մասի համաձայն՝ զինվորական հաշվառման նպատակով զինվորական կոմիսարիատում կազմվում է զինապարտի անձնական գործ՝ թղթային և(կամ) էլեկտրոնային ավտոմատացված կառավարման համակարգում։

Սույն դեպքում, եթե նշված կարգավորման նպատակն է, որպեսզի զինապարտի անձնական գործը կազմվի և թղթային եղանակով և էլեկտրոնային ավտոմատացված կառավարման համակարգում, ուստի անհրաժեշտ է վերանայել «և(կամ)» ձևակերպումը՝ հիմք ընդունելով «Նորմատիվ իրավական ակտերի մասին» օրենքի 16-րդ հոդվածի պահանջները։
	Ընդունվել է
6-րդ մասը խմբագրվել է:


	9․ Նախագծի 4-րդ հոդվածի 1-ին մասի 5-րդ կետում «ավելացնել» բառն անհրաժեշտ է փոխարինել «լրացնել» բառով։
	Ընդունվել է

	10․ Միաժամանակ Նախագծի հիմնավորման համաձայն՝ Օրենքի նախագծերի փաթեթի ընդունումը պայմանավորված է պետական կառավարման համակարգում միջգերատեսչական փոխգործելիության հարթակների ներդրմամբ և գործարկմամբ, որի արդյունքում զինապարտների վերաբերյալ անհրաժեշտ տեղեկատվությունը Պաշտպանության նախարարության (զինվորական կոմիսարիատների) կողմից ստացվում է ինքնաշխատ եղանակով համապատասխան պետական մարմինների էլեկտրոնային շտեմարաններից։ Մինչդեռ Նախագծի կարգավորումներից չի բխում, որ նշված տեղեկատվությունը փոխանցվում է ինքնաշխատ եղանակով, ուստի այս մասով Նախագիծն ունի խմբագրման կարիք։
	Ընդունվել է
10-րդ մասը խմբագրվել է:

	11․ ««Տեղական ինքնակառավարման մասին» օրենքում փոփոխություն կատարելու մասին» օրենքի նախագծի 1-ին հոդվածի 1-ին մասում «ՀՕ-337-Ն» բառն անհրաժեշտ է փոխարինել «ՀՕ-337» բառով։
	Ընդունվել է

	12․ ««Երևան քաղաքում տեղական ինքնակառավարման մասին» օրենքում փոփոխություն կատարելու մասին» օրենքի նախագծի վերաբերյալ առարկություններ չունենք։
	Ընդունվել է ի գիտություն

	2. Աշխատանքի և սոցիալական հարցերի նախարարություն
	24.03.2026թ.

	
	N ԱԹ//10752-2026

	««Պաշտպանության մասին» օրենքում փոփոխություններ և լրացում կատարելու մասին» օրենքի նախագծի վերաբերյալ առաջարկվում է հետևյալը՝

1. Նախագծի 1-ին մասում օգտագործված «գործատու կազմակերպությունները» բառերը փոխարինել «գործատուները» բառով՝ այն համապատասխանեցնելով ՀՀ աշխատանքային օրենսգրքի (այսուհետև՝ Օրենսգիրք) 18-րդ հոդվածով սահմանված «գործատու» եզրույթի բովանդակությանը դրանով տրվող սուբյեկտների շրջանակին։ 
	Ընդունվել է

	2. Նախագծի 1-ին մասի 2-րդ կետի «ազատել աշխատանքից» բառերից հետո լրացնել «(կամ աշխատանքային պարտականությունների կատարումից)» բառերը, նկատի ունենալով, որ որոշ դեպքերում զինապարտ քաղաքացիները (աշխատողները) ոչ թե ազատվում են աշխատանքից (տե՛ս Օրենսգրքի 124-րդ հոդվածի 1-ին մասով սահմանված կարգավորումը), այլ վերջիններս Օրենսգրքի 175-րդ հոդվածով սահմանված դեպքերում ազատվում են աշխատանքային պարտականությունների կատարումից` պահպանելով աշխատատեղը (պաշտոնը) ։
	Ընդունվել է

	3. Կրթության, գիտության, մշակույթի և սպորտի նախարարություն
	18.03.2026թ.

	
	N 01/18.2/8734-2026

	«Պաշտպանության մասին» օրենքում փոփոխություններ և լրացում կատարելու մասին» ՀՀ օրենքի նախագծով նախատեսվում է օրենքի 20-րդ հոդվածը խմբագրել նոր շարադրությամբ, որի  (այսուհետ՝ նախագիծ) վերաբերյալ առաջարկում եմ.

1. 20-րդ հոդվածի 1-ին մասի 2-րդ կետում «արձակել ուսումից» բառերը առաջարկում եմ փոխարինել «սահմանված կարգով ձևակերպվում է ակադեմիական արձակուրդ կամ բացակայությունը համարվում է հարգելի» բառերով,
	Ընդունվել է

	2. 20-րդ հոդվածի 7-րդ մասով սահմանված կարգավորման վերաբերյալ հայտնում եմ, որ Հայաստանի Հանրապետության կրթության, գիտության, մշակույթի և սպորտի նախարարության ոլորտի մարմինները չեն տիրապետում սովորողների ընտանիքի անդամների ուսումնառության և կրթության վերաբերյալ տեղեկատվությանը, հետևաբար նման տեղեկատվություն տալու պարտավորություն չի կարող սահմանվել: Միևնույն ժամանակ պետք է նկատի ունենալ, որ նախագծին կից հիմնավորման մեջ չի հիմնավորվում նման տեղեկատվություն հավաքագրելու անհրաժեշտությունը:
	Ընդունվել է

	4. Ֆինանսների նախարարություն
	27.03.2026թ.

	
	N 01/11-4/7514-2026

	1. Նախագծի 1-ին հոդվածով նախատեսվում է «Պաշտպանության մասին» 2017 թվականի նոյեմբերի 15-ի ՀՕ-196-Ն օրենքի (այսուհետ` Օրենք) 20-րդ հոդվածը շարադրել հետևյալ նոր խմբագրությամբ, որի 10-րդ մասի համաձայն՝ սույն հոդվածով նախատեսված տեղեկատվության
 բովանդակությունը, ծավալը և տրամադրման կարգը սահմանում է Հայաստանի Հանրապետության կառավարությունը:

Նախագծին կից ներկայացված հիմնավորման համաձայն՝ օրենքի նախագծի ընդունումը պայմանավորված է պետական կառավարման համակարգում միջգերատեսչական փոխգործելիության հարթակների ներդրմամբ և գործարկմամբ, որի արդյունքում զինապարտների վերաբերյալ անհրաժեշտ տեղեկատվությունը Պաշտպանության նախարարության (զինվորական կոմիսարիատների) կողմից ստացվում է ինքնաշխատ եղանակով համապատասխան պետական մարմինների էլեկտրոնային շտեմարաններից։ (...):

Առաջարկվող նոր կարգավորման շրջանակում զինապարտության ապահովման համար անհրաժեշտ տեղեկատվությունը զինվորական կոմիսարիատներին տրամադրվում է փոխգործելիության հարթակի միջոցով, ինչն էականորեն նվազեցնում է համապատասխան պետական մարմինների վրա դրվող վարչարարական բեռը և ապահովում տվյալների արդիականությունը։
Մինչդեռ անհրաժեշտ է արձանագրել, որ Նախագծի բովանդակությունից հստակ և միանշանակ չի բխում, որ առաջարկվող կարգավորմամբ նախատեսվում է ներդնել միջգերատեսչական փոխգործելիության հարթակ՝ զինվորական կոմիսարիատներին անհրաժեշտ տեղեկատվության տրամադրման նպատակով․ առհասարակ, հարթակի ստեղծման մասով որևէ կարգավորում Նախագծով նախատեսված չէ, որը կապահովեր տվյալ համակարգի ներդրման իրավական հիմքերը։ 

Այս առումով առաջանում է իրավական անորոշություն՝ Նախագծի կարգավորումների և հիմնավորման մեջ ներկայացված նպատակադրումների միջև, ուստի առաջարկում ենք Նախագծում հստակ ամրագրել փոխգործելիության հարթակի կիրառման վերաբերյալ համապատասխան դրույթներ և համապատասխանեցնել Նախագծի և դրան կից ներկայացված հիմնավորման բովանդակությունները։
Բացի այդ, ներկայացված չէ պետական կառավարման համակարգում միջգերատեսչական փոխգործելիության հարթակի վերաբերյալ Տեղեկատվական համակարգերի կառավարման խորհրդի (ՏՀԿԽ) դրական եզրակացությունն ու տեխնիկական առաջադրանքների բավարար պատրաստվածության վերաբերյալ տեղեկատվությունը:

Միաժամանակ, առաջարկում ենք ներկայացնել տեղեկատվություն նման հարթակի ներդրման տեխնիկական լուծումների, ինչպես նաև ստեղծման, ներդրման և հետագա շահագործման հետ կապված ֆինանսական ծախսերի վերաբերյալ:
	Ընդունվել է 

10-րդ մասը խմբագրվել է:

	2. Նախագծի 20-րդ հոդվածի 4-րդ մասի համաձայն՝ Հայաստանի Հանրապետության արդարադատության նախարարության համակարգի մարմինները պարտավոր են զինվորական կոմիսարիատներին տրամադրել զինապարտի, նրա ընտանիքի անդամների, տատիկի, պապիկի վերաբերյալ քաղաքացիական կացության ակտերի գրանցամատյաններում առկա տեղեկատվությունը, ինչպես նաև զինապարտի կամ նրա ընտանիքի անդամի գործատուի կամ ուսումնական հաստատության վերաբերյալ տեղեկատվությունը։

Այս առումով, պարզ չէ, թե ինչ իրավական և գործառութային կապ ունի Հայաստանի Հանրապետության արդարադատության նախարարությունը զինապարտի կամ նրա ընտանիքի անդամի գործատուի կամ ուսումնական հաստատության վերաբերյալ տեղեկատվության հետ։ Նման տեղեկատվություններն, իրենց բնույթով, առավելապես գտնվում են այլ լիազոր մարմինների տիրապետության ներքո: Մասնավորապես՝ Նախագծով համանման տեղեկատվության տրամադրման պարտականություն նախատեսվում է նաև այլ պետական մարմինների համար, մասնավորապես՝ Հայաստանի Հանրապետության կրթության, գիտության, մշակույթի և սպորտի նախարարության և Հայաստանի Հանրապետության պետական եկամուտների կոմիտեի համար: Միաժամանակ, նույն մասում անհրաժեշտ է «տատիկի, պապիկի» բառերը փոխարինել «տատի, պապի» բառերով:

Ամփոփելով վերոգրյալը՝ հայտնում ենք, որ Նախագծի լիարժեք գնահատման և դրա գործնական կիրառելիության վերաբերյալ հիմնավորված դիրքորոշում կարող ենք հայտնել բարձրացված հարցերի շուրջ հստակեցումների և համապատասխան տեղեկատվության առկայության պարագայում:
	Ընդունվել է մասնակի
        Արդարադատության նախարարության ենթակայության տակ է գտնվում իրավաբանական անձանց պետական ռեգիստրը։

	5. Ներքին գործերի նախարարություն
	18.03.2026թ.

	
	N 43/6/75040-2026

	Պաշտպանության մասին» օրենքում փոփոխություններ և լրացում կատարելու մասին» օրենքի նախագծի վերաբերյալ հայտնում ենք.

Նախագծի 1-ին հոդվածով նախատեսվում է փոփոխություն կատարել «Պաշտպանության մասին» օրենքի 20-րդ հոդվածում, համաձայն որի՝ ՀՀ ներքին գործերի նախարարության ենթակա մարմինների և ստորաբաժանումների վրա, այլ գործառույթների հետ մեկտեղ, դրվում է պարտավորություն՝ զինվորական կոմիսարիատներին տրամադրել տեղեկատվություն զինապարտ քաղաքացու նկատմամբ քրեական հետապնդում հարուցված լինելու, ինչպես նաև՝ կարճաժամկետ ազատազրկման կամ ազատազրկման ձևով պատիժ կրելու կամ պատժից ազատվելու վերաբերյալ։ Հարկ է նշել, որ գործող իրավակարգավորման համաձայն՝ նշված տեղեկատվության տրամադրումը վերապահված է նախաքննություն իրականացնող մարմիններին և քրեակատարողական հիմնարկներին։

Ներկայումս ՀՀ ներքին գործերի նախարարության հանցավորության վիճակագրության և հետազոտական կենտրոնի օպերատիվ տեղեկատու քարտադարանում հաշվառված հանցագործության մեջ մեղադրվող կամ դատապարտված քաղաքացիների վերաբերյալ տեղեկությունները զինվորական կոմիսարիատներին էլեկտրոնային եղանակով արդեն իսկ հասանելի են միջգերատեսչական փոխգործելիության հարթակի միջոցով։

Հաշվի առնելով, որ նախագծի հիմնավորման մեջ նախագծի ընդունման անհրաժեշտությունը պայմանավորվում է միջգերատեսչական փոխգործելիության հարթակների ներդրմամբ, կարելի է եզրակացնել, որ նախագծով նպատակ է դրվում օրենսդրորեն ամրագրել արդեն իսկ կիրառվող գործընթացը։ Նշված պարագայում, եթե տեղեկատվության տրամադրումը նախատեսվում է իրականացնել հիմնավորման մեջ նշված ինքնաշխատ (ավտոմատացված) եղանակով՝ միջգերատեսչական փոխգործելիության հարթակի միջոցով, նախագծի վերաբերյալ առարկություններ և առաջարկություններ չեն ներկայացվում։

Սակայն պետք է նշել, որ, համաձայն ներկայումս գործող իրավական ակտի, քրեական հետապնդման ենթարկված ոչ բոլոր քաղաքացիներն են հաշվառվում օպերատիվ տեղեկատու քարտադարանում։ Ուստի կարող են լինել զինապարտ քաղաքացիներ, որոնց նկատմամբ հարուցվել է քրեական հետապնդում, սակայն նրանք օպերատիվ տեղեկատու քարտադարանում դեռևս չեն հաշվառվել, և նրանց՝ քրեական հետապնդման մեջ լինելու վերաբերյալ տեղեկությունը նման դեպքերում հասանելի չի լինի զինվորական կոմիսարիատներին։

Նախագծի վերաբերյալ այլ առաջարկություններ չկան։
	Ընդունվել է

	6. Արտաքին գործերի նախարարություն
	19.03.2026թ.

	
	1111/14305-26

	ՀՀ արտաքին գործերի նախարարությունը ներկայացված  ««Պաշտպանության մասին» օրենքում փոփոխություններ և լրացում կատարելու մասին» ՀՀ օրենքի նախագծի վերաբերյալ հայտնում է հետևյալ դիտարկումները և առաջարկությունները.

««Պաշտպանության մասին» օրենքում փոփոխություններ և լրացում կատարելու մասին» ՀՀ օրենքի նախագծի (այսուհետ՝ Նախագիծ) կարգավորումները փաստացի կառուցված են առավելագույն ծավալով տվյալների հավաքագրման և փոխանակման տրամաբանությամբ՝ չապահովելով դրանց նպատակային, անհրաժեշտ և սահմանափակված օգտագործման սկզբունքների պատշաճ պահպանումը։


Այդպիսի մոտեցումը չի բխում ՀՀ Սահմանադրության 34-րդ հոդվածով երաշխավորված մասնավոր կյանքի և անձնական տվյալների պաշտպանության իրավունքից, ինչպես նաև Մարդու իրավունքների եվրոպական կոնվենցիայի 8-րդ հոդվածից և «Քաղաքացիական և քաղաքական իրավունքների մասին» միջազգային դաշնագրի 17-րդ հոդվածից, որոնք պահանջում են, որպեսզի անձնական կյանքին միջամտությունը լինի օրենքով սահմանված, անհրաժեշտ և համաչափ։

Միաժամանակ, «Անձնական տվյալների պաշտպանության մասին» Հայաստանի Հանրապետության օրենքից բխում է, որ անձնական տվյալների մշակումը և փոխանցումը պետք է իրականացվեն տվյալների նվազագույնացման և նպատակային սահմանափակման սկզբունքների պահպանմամբ՝ սահմանափակվելով այն ծավալով, որն անհրաժեշտ և համաչափ է իրավաչափ նպատակներին հասնելու համար։


Նախագծի 20-րդ հոդվածի 5-րդ մասում սահմանվում է, որ Հայաստանի Հանրապետության արտաքին գործերի նախարարության համակարգի մարմինները պարտավոր են՝ 

1) զինվորական կոմիսարիատի գրավոր պահանջի դեպքում ծանուցել հյուպատոսական հաշվառման կանգնած զինապարտ քաղաքացուն.

2) զինվորական կոմիսարիատին տրամադրել զինապարտ քաղաքացուն տրված ծանուցումների արդյունքների վերաբերյալ տեղեկատվություն.
3) իրենց իրավասությունների շրջանակներում աջակցել պարտադիր զինվորական ծառայության զորակոչի ենթակա անձանց վերադարձին Հայաստանի Հանրապետություն:


Իրավական որոշակիության և միջամտության համաչափության ապահովման տեսանկյունից խնդրահարույց է նորմում օգտագործված  «աջակցել...վերադարձին» ձևակերպումը: 

Հարկ է նշել, որ Մարդու իրավունքների եվրոպական կոնվենցիայի թիվ 4 արձանագրության 2-րդ հոդվածով և «Քաղաքացիական և քաղաքական իրավունքների մասին» միջազգային դաշնագրի 12-րդ հոդվածով երաշխավորվում է անձի՝ ազատ տեղաշարժվելու, բնակության վայր ընտրելու և ցանկացած երկրից, ներառյալ սեփական երկրից, մեկնելու իրավունքը։ 

Այս իրավունքների սահմանափակումները կարող են կիրառվել բացառապես օրենքով նախատեսված, իրավաչափ նպատակ հետապնդող և անհրաժեշտ ու համաչափ միջոցներով։ 

Միաժամանակ, «Հյուպատոսական հարաբերությունների մասին» Վիեննայի կոնվենցիայի 5-րդ հոդվածից բխում է, որ հյուպատոսական մարմինների գործառույթը կայանում է իրենց պետության քաղաքացիների իրավունքների և շահերի պաշտպանության, ինչպես նաև օգնության և աջակցության տրամադրման մեջ:

Նշված նորմը չի սահմանում աջակցության բովանդակությունը և սահմանները, ինչպես նաև չի ամրագրում կամավորության սկզբունքը, ինչի հետևանքով հնարավոր չէ ապահովել նախատեսվող միջամտության անհրաժեշտությունն ու համաչափությունը՝ միջազգային իրավական չափանիշներին համապատասխան։


Հետևաբար, առաջարկվում է հստակեցնել ՀՀ արտաքին գործերի նախարարության համակարգի մարմինների աջակցության բովանդակությունը՝ բացառելով «վերադարձին աջակցելու» ձևակերպման  պարտադրող մեկնաբանության հնարավորությունը և ապահովելով անձի կամքի ազատության լիարժեք երաշխավորումը։


Միևնույն ժամանակ, Նախագծով սահմանվում է, որ տեղեկատվության բովանդակությունը, ծավալը և տրամադրման կարգը սահմանվում են Հայաստանի Հանրապետության կառավարության կողմից, ինչի արդյունքում տվյալների մշակման էական տարրերը չեն ամրագրվում օրենքով և ամբողջությամբ թողնվում են ենթաօրենսդրական կարգավորմանը:

Նման իրավակարգավորումը չի բխում ՀՀ Սահմանադրության 34-րդ (անձնական տվյալների պաշտպանություն), 78-րդ (համաչափության սկզբունք) և 79-րդ (իրավական որոշակիության սկզբունք) հոդվածներով ամրագրված պահանջներից, ինչպես նաև «օրենքով սահմանված լինելու» միջազգային չափանիշից, քանի որ անձնական կյանքի և տվյալների պաշտպանության ոլորտում միջամտության հիմնական սահմանները պետք է սահմանվեն հենց օրենքով՝ ապահովելով բավարար կանխատեսելիություն և կամայականության բացառման արդյունավետ երաշխիքներ։



	Չի ընդունվել
Աջակցությունը կարող է դրսևորվել, օրինակ՝ վերադարձի վկայական տրամադրելով, և այլն: Ձևակերկումը համապատասխանում է նաև գործող սահմանումներին:

	7. Առողջապահության նախարարություն
	20.03.2026թ.

	
	N ԱԱ/02.2/8773-2026

	«Պաշտպանության մասին» օրենքում փոփոխություններ և լրացում կատարելու մասին» օրենքի նախագծի (այսուհետ` նախագիծ) վերաբերյալ հայտնում եմ հետևյալը.
  Նախագծի 1-ին հոդվածի 9-րդ մասով նախատեսվում է Հայաստանի Հանրապետության առողջապահության նախարարության ոլորտի մարմինների կողմից համապատասխան տեղեկատվության տրամադրում։ Հարկ է նշել, որ նախագծում կիրառվող «Հայաստանի Հանրապետության առողջապահության նախարարության ոլորտի մարմիններ» ձևակերպումը հստակեցման կարիք ունի, քանի որ այն կարող է ունենալ լայն մեկնաբանություն, ուստի անհրաժեշտ է սահմանել, թե տվյալ դրույթը կոնկրետ ո՞ր մարմիններին է վերաբերում՝ հաշվի առնելով այն հանգամանքը, որ Հայաստանի Հանրապետության առողջապահության նախարարությունն իր գործառույթների շրջանակներում չի տիրապետում համապատասխան տեղեկատվությանը։ Միաժամանակ, հարկ է նկատի ունենալ, որ համաձայն «Բնակչության բժշկական օգնության և սպասարկման մասին» օրենքի 11-րդ հոդվածի 5-րդ մասի 4-րդ կետի և ՀՀ կառավարության 2022 թվականի սեպտեմբերի 8-ի N 1388-Ն որոշման հավելվածի 2-րդ և 3-րդ կետերի` բժշկական գաղտնիք համարվող տվյալները փոխանցում են բժշկական կազմակերպությունները, ուստի անհրաժեշտ է նախագծում հստակեցնել տեղեկատվություն տրամադրող սուբյեկտների շրջանակը՝ բացառելով «Հայաստանի Հանրապետության առողջապահության նախարարության ոլորտի մարմիններ» ձևակերպումը: 

Բացի այդ, նախագծի 1-ին հոդվածի 9-րդ մասում կիրառված «ուղեգրերի վերաբերյալ տեղեկատվություն» եզրույթը նույնպես հստակեցման կարիք ունի՝ հաշվի առնելով, որ Հայաստանի Հանրապետության կառավարության 2018 թվականի ապրիլի 12-ի N 405-Ն որոշմամբ սահմանված է քաղաքացու առողջական վիճակի հետազոտման և բժշկական փորձաքննության, ինչպես նաև հետազոտման և փորձաքննության ուղեգրման կարգը։ Արդյո՞ք խոսքն ուղեգրով առողջական վիճակի հետազոտման և բժշկական փորձաքննությունների արդյունքների մասին է:           

Առաջարկվում է նաև նախագծում «առողջության առաջնային պահպանման և բժշկական կազմակերպություններ» բառերը փոխարինել «բժշկական օգնություն և սպասարկում իրականացնող կազմակերպություններ» բառերով։ Նախագծի 1-ին հոդվածի 10-րդ մասով նախատեսվում է, որ տեղեկատվության բովանդակությունը, ծավալը և տրամադրման կարգը սահմանում է Հայաստանի Հանրապետության կառավարությունը: Այդ մասով հարկ է նկատի ունենալ, որ այդ հարցերը արդեն իսկ կարգավորված են Հայաստանի Հանրապետության կառավարության 2018 թվականի ապրիլի 12-ի N 405-Ն որոշման հավելված 1-ի 3.1-ին կետով:
	Ընդունվել է

	8. Տարածքային կառավարման և ենթակառուցվածքների նախարարություն
	20.03.2026թ.

	
	NԴԽ/19/10705-2026

	Հայտնում ենք Ձեզ, որ ««Պաշտպանության մասին» օրենքում փոփոխություններ և լրացում կատարելու մասին» ՀՀ օրենքի նախագիծը քննարկվել է ՀՀ մարզպետների աշխատակազմերի հետ։

Նախագծի վերաբերյալ դիտողություններ և առաջարկություններ չկան։
	Ընդունվել է ի գիտություն

	9. Տարածքային կառավարման և ենթակառուցվածքների նախարարություն
	23.03.2026թ.

	
	NԴԽ/19/10863-2026

	            Ձեզ ենք ներկայացնում ««Պաշտպանության մասին» օրենքում փոփոխություններ և լրացում կատարելու մասին» ՀՀ օրենքի նախագծի վերաբերյալ Երևանի քաղաքապետարանից ստացված կարծիքը։
	Ընդունվել է ի գիտություն

	10. Երևանի քաղաքապետարան
	

	
	N 01/35239-26

	Ի պատասխան Ձեր՝ 2026 թվականի մարտի 11-ի N ԴԽ/19/9712-2026 գրության՝ ՀՀ պաշտպանության նախարարության կողմից ներկայացված ««Պաշտպանության մասին» օրենքում փոփոխություններ և լրացում կատարելու մասին» Հայաստանի Հանրապետության օրենքի նախագծի (այսուհետ՝ նաև Նախագիծ) վերաբերյալ՝ հայտնում ենք հետևյալը.

1. Նախագծի 1-ին հոդվածով նոր խմբագրությամբ շարադրվող 20-րդ հոդվածի 1-ին մասի 1-ին կետը «պահանջով» բառից հետո անհրաժեշտ է լրացնել «իրենց համակարգերում» բառերով:
	Ընդունվել է

	2. Նախագծի 1-ին հոդվածով առաջարկվող փոփոխությանը համապատասխան՝ անհրաժեշտ է ուժը կորցրած ճանաչել «Երևան քաղաքում տեղական ինքնակառավարման մասին» օրենքի 68-րդ հոդվածի 1-ին մասի 1-ին կետը, ըստ որի՝ Երևան քաղաքում պաշտպանության կազմակերպման բնագավառում քաղաքապետն  օրենքով սահմանված կարգով վարում է համայնքի զինապարտների գրանցամատյան, նրանց վերաբերյալ ցուցակները, ինչպես նաև ըստ բնակության վայրի հաշվառումից հանվելու, աշխատանքի ընդունվելու և աշխատանքից ազատվելու վերաբերյալ տվյալները ներկայացնում է տարածքային զինվորական կոմիսարիատ: 
	Ընդունվել է

	11. Էկոնոմիկայի նախարարություն
	20.03.2026թ.

	
	N 01/6915-2026

	Դիտողություներ և առաջարկություններ չկան:
	Ընդունվել է ի գիտություն

	12. Ազգային անվտանգության ծառայություն
	18.03.2026թ.

	
	N 11/404

	Դիտողություներ և առաջարկություններ չկան:
	Ընդունվել է ի գիտություն

	13. Պետական եկամուտների կոմիտե
	20.03.2026թ.

	
	N 01/3-4/17474-2026

	Դիտողություներ և առաջարկություններ չկան:
	Ընդունվել է ի գիտություն

	14. Քննչական կոմիտե
	28.04.2026թ.

	
	N 01/22/162359-2026

	«Պաշտպանության մասին» ՀՀ օրենքի նախագծի /այսուհետ՝ Նախագիծ/ 20-րդ հոդվածի 5-րդ մասով նախատեսված կարգավորման համաձայն՝ Հայաստանի Հանրապետության քննչական կոմիտեն պարտավոր է զինվորական կոմիսարիատներին տրամադրել զինապարտ քաղաքացիների նկատմամբ քրեական հետապնդում հարուցված լինելու վերաբերյալ տեղեկատվությունը, մինչդեռ ՀՀ հակակոռուպցիոն կոմիտեն որպես նախաքննություն իրականացնող մարմին ևս կարող է քննել զինապարտ քաղաքացիներին վերաբերյալ վարույթներ, ուստի առաջարկում ենք նշված կարգավորման մեջ ներառել կամ ՀՀ հակակոռուպցիոն կոմիտեին, կամ պահպանել նախկին՝ <<նախաքննություն իրականացնող մարմիններ>> ձևակերպումը…
Բացի այդ՝ Նախագծով պահանջվում է միայն զինապարտ քաղաքացիների նկատմամբ քրեական հետապնդում հարուցված լինելու վերաբերյալ տեղեկատվությունը, մինչդեռ հաշվի առնելով, որ անձի վերաբերյալ քրեական  հետապնդման առկայության  դեպքում վերջինս չի ընդգրկվում  զորակոչային միջոցառումներին, ուստի վերջիններիս հետագա զորակոչային միջոցառումներին ընդգրկելու նպատակով առաջարկում ենք նախատեսել կարգավորումներ  նաև նախաքննություն իրականացնող մարմինների կողմից տրամադրելու տեղեկություններ՝ մինչդատական վարույթի ընթացքում զինապարտ քաղաքացիների նկատմամբ հանրային քրեական հետապնդման դադարեցման վերաբերյալ:
	Ընդունվել է
Խմբագրվող 20-րդ հոդվածի 5-րդ մասը լրամշակվել է:

Ընդունվել է

Խմբագրվող 20-րդ հոդվածի 5-րդ մասը լրամշակվել է:



	Ներկայացված մյուս նախագծերի վերաբերյալ առաջարկություններ և դիտողություններ չունենք։
	Ընդունվել է ի գիտություն

	15. Վարչապետի աշխատակազմի պետաիրավական վարչություն
	01.07.2026թ.

	
	N 02/10.36/22695-2026

	1. Նախագծի 1-ին հոդվածով օրենքում փոփոխվող 20-րդ հոդվածի 1-ին մասի 2-րդ կետի համաձայն՝ պետական և տեղական ինքնակառավարման մարմինները, անկախ կազմակերպական​​-իրավական ձևից, գործատունները և ուսումնական հաստատությունները պարտավոր են, այդ թվում,  զինապարտ քաղաքացիների բացակայությունը համարել հարգելի` պարտադիր զինվորական ծառայության կամ զինվորական կոմիսարիատի ծանուցագրում նշված անհրաժեշտ ժամանակով: Մինչդեռ, լրացուցիչ հիմնավորման կարիք ունի նման երկար ժամանակահատվածով անձի բացակայությունը հարգելի համարելու կառուցակարգի ներդրման նպատակահարմարության հարցը: 
	Ընդունվել է 
2-րդ կետը խմբագրվել է:



	2. Նախագծի 1-ին հոդվածով օրենքում փոփոխվող 20-րդ հոդվածի 2-րդ մասի 1-ին կետով առաջարկվում է սահմանել, որ Հայաստանի Հանրապետության ներքին գործերի նախարարության մարմինները պարտավոր են զինվորական կոմիսարիատին տրամադրել տեղեկատվություն, այդ թվում, հաջորդ տարում 16 տարին լրացող արական սեռի Հայաստանի Հանրապետության քաղաքացիների և այլ անձանց, ինչպես նաև Հայաստանի Հանրապետության քաղաքացիություն շնորհված կամ Հայաստանի Հանրապետության քաղաքացիությունը դադարեցրած կամ մշտական բնակության վայրի հասցեն փոխած զինապարտ քաղաքացիների վերաբերյալ: Առաջարկվող կարգավորման առնչությամբ հարկ է նկատել, որ.
1) Պարզ չէ՝ ովքեր կարող են դիտարկել որպես «այլ անձինք», ում վերաբերյալ տվյալներն առաջարկվում է փոխանցել զինվորական կոմիսարիատներին: Նշված հարցի պարզաբանումը կարևոր է, այդ թվում, կարգավորման իրավաչափությունը գնահատելու համար.

Միաժամանակ, պարզ չէ՝ ինչու է առանձնակի շեշտադրվում քաղաքացիութուն շնորհված անձանց վերաբերյալ տվյալների փոխանցումը՝ հաշվի առնելով, որ «Քաղաքացիության մասին» օրենքի իմաստով «քաղաքացիություն շնորհված» են համարվում միայն այն քաղաքացիները, ովքեր ստացել են քաղաքացիություն, իսկ վերոհիշյալ օրենքով առկա են նաև քաղաքացիության ձեռքբերման այլ՝ քաղաքացիություն ստանալուց տարբերվող հիմքեր (օրինակ՝ քաղաքացիությունը վերականգնելը և այլն):
	Ընդունվել է 
1-ին կետը խմբագրվել է:

	3. Նախագծի 1-ին հոդվածով օրենքում փոփոխվող 20-րդ հոդվածի 2-րդ մասի 2-րդ կետով սահմանվում է, որ Հայաստանի Հանրապետության ներքին գործերի նախարարության մարմինները պարտավոր են զինվորական կոմիսարիատներին աջակցել զինապարտ քաղաքացիներին զինվորական հաշվառման վերցնելու, պարտադիր զինվորական ծառայության զորակոչելու, վարժական հավաքների կամ հրամանատարաշտաբային, շտաբային վարժանքների, զորավարժությունների ներգրավելու գործընթացում: Չնայած գործող կարգավորումներով ևս նախատեսված լինելուն՝ մեր գնահատմամբ նախատեսված լիազորությունը չափազանց լայն և ընդհանրական է, թույլ չի տալիս որոշակիացնելու, թե համապատասխան մարմինները կոնկրետ ինչ գործողություններ են իրականացնելու որպես աջակցություն: Նշվածը կարևորվում է այդ թվում այն հանգամանքի հաշվառմամբ, որ կարող է հանգեցնել տարբեր մարմինների գործառույթների խառնաշփոթի, որի հետևանքով առանձին գործառույթների իրականացումը կարող է մնալ անհասցե և փաստացի չիրականացվել։ Միևնույն դիտարկումը վերաբերում է նաև 20-րդ հոդվածի 6-րդ մասի 3-րդ կետին: 
	Ընդունվել է
Լրացվել է «օրենքով վերապահված լիազորությունների շրջանակներում» արտահայտությունը:

	4. Նախագծի 1-ին հոդվածով օրենքում փոփոխվող 20-րդ հոդվածի 3-րդ մասով սահմանվում է, որ Հայաստանի Հանրապետության աշխատանքի և սոցիալական հարցերի նախարարության մարմինները պարտավոր են զինվորական կոմիսարիատներին տրամադրել զինապարտ քաղաքացու և նրա ընտանիքի անդամների հաշմանդամության առկայության, հաշմանդամության խմբի կամ ֆունկցիոնալության սահմանափակման աստիճանի, ինչպես նաև զինվորական կենսաթոշակ ստանալու վերաբերյալ տեղեկատվություն: Այս առնչությամբ հարկ է նկատել, որ «Զինվորական ծառայության և զինծառայողի կարգավիճակի մասին» օրենքի առանձին հոդվածներով նշվում է, թե կոնկրետ այդ հոդվածի տրամաբանության ներքո ինչ է հասկացվում ընտանիքի անդամի ներքո, մինչդեռ նախագծով փոփոխվող հոդվածով այդպիսի հստակեցում չի արվում: Նշվածի արդյունքում ենթադրվում է, որ պետք է «ընտանիքի անդամ» հասկացության մեկնաբանությունն իրականացվի Ընտանեկան օրենսգրքի 2-րդ հոդվածի ընդհանուր դրույթով, որի տրամաբանությունից բխում է, որ ընտանիքի անդամներ են համարվում ամուսինները, ծնողները և զավակները։ Այս պայմաններում, եթե նշված տվյալների փոխանցումը նպատակ ունի կարգավորել, օրինակ, զինապարտի պարտադիր զինվորական ծառայությունից տարկետում ստանալու հետ կապված հարաբերությունները, ապա նման հիմքերը, համաձայն «Զինվորական ծառայության և զինծառայողի կարգավիճակի մասին» օրենքի համապատասխան կարգավորումների, ըստ էության կարող են առնչվել միայն հաշմանդամություն ունեցող ծնողների կամ զավակների հետ, ուստի պարզ չէ, թե ինչ նպատակով է նախատեսվում զինապարտի ամուսնու հաշմանդամության վերաբերյալ տվյալների փոխանցումը զինվորական կոմիսարիատներին։

Միաժամանակ, «Զինվորական ծառայության և զինծառայողի կարգավիճակի մասին» օրենքի 24-րդ հոդվածի 1-ին մասի 5-րդ կետի համաձայն՝ ընտանեկան պայմաններից ելնելով տարկետում տրվում է նաև այն քաղաքացուն, որն ունի 18 տարեկանից բարձր, սակայն ֆունկցիոնալության խորը աստիճանի սահմանափակումով հաշմանդամություն ունեցող կամ ֆունկցիոնալության ծանր աստիճանի սահմանափակումով հաշմանդամություն ունեցող քույր կամ եղբայր։ Մինչդեռ, քույրն ու եղբայրը, Ընտանեկան օրենսգրքի վերոնշյալ տրամաբանության համաձայն, ընտանիքի անդամներ չեն համարվում։ 

Այսպիսով, ստացվում է, որ առաջարկվող կարգավորումը մի կողմից ներառում է տվյալներ, որոնց անհրաժեշտությունը արդարացված չէ, իսկ մյուս կողմից չի ընդգրկում այն անձանց մասին տվյալները, որոնք անմիջականորեն նշանակություն ունեն տարկետման իրավունքի իրացման համար:
	Ընդունվել է
3-րդ մասում նշվել է տեղեկատվության ստացման նպատակը: 

	5. Նախորդ կետում հիշատակված դրույթով նախատեսվում է նաև զինվորական կոմիսարիատներին տրամադրել զինվորական կենսաթոշակ ստանալու վերաբերյալ տեղեկատվություն, մինչդեռ, պարզ չէ՝ նշված տեղեկատվությունն ինչ նպատակով է օգտագործվելու և որ իրավահարաբերությունների շրջանակում կարող է նշանակություն ունենալ:
	Ընդունվել է ի գիտություն

3-րդ մասում նշվել է տեղեկատվության ստացման նպատակը: 

	6. Նախագծի 1-ին հոդվածով օրենքում փոփոխվող 20-րդ հոդվածով առաջարկվում է սահմանել, որ համապատասխան մարմինները զինվորական կոմիսարիատներին տրամադրում են տարաբնույթ տեղեկություններ (զինապարտի, նրա ընտանիքի անդամների վերաբերյալ քաղաքացիական կացության ակտերի գրանցամատյաններում առկա տեղեկատվությունը, զինապարտ քաղաքացիների սահմանահատումների վերաբերյալ տեղեկատվությունը, նախկին և գործող գործատուների վերաբերյալ տեղեկատվությունը և այլն): Միաժամանակ, նույն հոդվածի 11-րդ մասը սահմանում է, որ հոդվածով նախատեսված տեղեկատվության բովանդակությունը, ծավալը և տրամադրման կարգը սահմանում է Հայաստանի Հանրապետության կառավարությունը: Նշվածի առնչությամբ հարկ է նկատել, որ թեև Կառավարության որոշմամբ նախատեսվում է սահմանել տրամադրվող տեղեկությունների ծավալը, այնուամենայնիվ, գտնում ենք, որ օրենքով առնվազն ուղենիշային մակարդակով պետք է ուրվագծվի տրամադրվող տեղեկությունների շրջանակը, որպեսզի հետագայում Կառավարության որոշմամբ հնարավոր լինի ապահովել օրենքին համահունչ և բավարար չափով որոշակի կարգավորումներ։ Որպես օրինակ, նշված հոդվածի 7-րդ մասով սահմանվում է, որ  Հայաստանի Հանրապետության ազգային անվտանգության ծառայությունը պարտավոր է զինվորական կոմիսարիատներին տրամադրել զինապարտ քաղաքացիների սահմանահատումների վերաբերյալ տեղեկատվությունը։ Մինչդեռ, պարզ չէ՝ ինչու պետք է տրվի սահմանահատումների մասին բոլոր տվյալները, այլ ոչ, օրինակ, միայն ՀՀ-ում գտնվելու մասին համապատասխան տվյալները: Կամ նույն տրամաբանությամբ պարզ չէ՝ ինչու պետք է տրամադրվի անձի նախկին գործատուների մասին ամբողջ ինֆորմացիան և այլն: 
	Ընդունվել է
10-րդ մասը խմբագրվել է:

	7. Նախագծի 1-ին հոդվածով օրենքում փոփոխվող 20-րդ հոդվածի 11-րդ մասի համաձայն՝ համապատասխան տեղեկատվության բովանդակությունը, ծավալը և տրամադրման կարգը սահմանում է Հայաստանի Հանրապետության կառավարությունը: Մինչդեռ, պարզ չէ ՝ ինչպես են հարաբերակցվում և միմյանցից տարբերվում  համապատասխան տվյալների բովանդակությունը և ծավալը: 
	Ընդունվել է

10-րդ մասը խմբագրվել է:

	8. Նախագծի 1-ին հոդվածով օրենքում փոփոխվող 20-րդ հոդվածի 10-րդ մասով սահմանվում է, որ Հայաստանի Հանրապետության բժշկական կազմակերպությունները  պարտավոր են զինվորական կոմիսարիատներին տրամադրել զինապարտ քաղաքացիների առողջական վիճակի հետազոտման և բժշկական փորձաքննության նպատակով առողջության առաջնային պահպանման ծառայություններ մատուցող կազմակերպություններ և բժշկական օգնություն և սպասարկում իրականացնող կազմակերպություններ ներկայացված առողջական վիճակի հետազոտման և փորձաքննության նպատակով հայտերի կամ ուղեգրերի վերաբերյալ  տեղեկատվություն, այդ թվում՝ զինապարտ քաղաքացու կամ զինծառայողի առողջական վիճակի՝ զինվորական ծառայության համար պիտանիության աստիճանը որոշող հիվանդությունների ցանկի համապատասխան հոդվածին համապատասխանության վերաբերյալ  տեղեկատվություն: 








Պետք է նկատել, որ նշվածը դասվում է բժշկական գաղտնիքի շարքին, իսկ «Բնակչության բժշկական օգնության և սպասարկման մասին» օրենքի 11-րդ հոդվածի 5-րդ մասի 4-րդ կետը սպառիչ կերպով սահմանում է այն մարմինները, ում բժշկական գաղտնիք համարվող տվյալներն առանց պացիենտի կամ նրա օրինական ներկայացուցչի համաձայնության կարող են փոխանցվել: Նշված հոդվածով սահմանվում է, որ տվյալները կարող են փոխանցվել, այդ թվում, ռազմաբժշկական փորձաքննություն անցկացնելու նպատակով զինվորական կոմիսարիատների կամ բժշկական կամ ռազմաբժշկական հանձնաժողովների հարցման դեպքում: Ստացվում է, որ գործող կարգավորումը բժշկական գաղտնիք կազմող տվյալների տրամադրումը պայմանավորում է ինչպես կոնկրետ նպատակով, այնպես էլ համապատասխան մարմնի հարցման առկայությամբ։ Մինչդեռ, նախագծով առաջարկվող կարգավորումից բխում է բժշկական կազմակերպությունների ընդհանուր պարտականությունը՝ նշված տեղեկատվությունը զինվորական կոմիսարիատներին տրամադրելու վերաբերյալ՝ առանց այն հարցման առկայությամբ կամ կոնկրետ նպատակի համար ձեռքբերելով պայմանավորելու։ Ըստ այդմ, առանց նշված օրենքի համապատասխան կարգավորումների փոփոխություն նախագծով առաջարկվող դրույթի ընդունումն իրավական խնդիրներ կառաջացնի:
	Ընդունվել է

10-րդ մասը հանվել է:

	9. Նախագծի 2-րդ հոդվածով օրենքի 21-րդ հոդվածում փոփոխվող 6-րդ հոդվածով սահմանում է, որ զինվորական հաշվառման նպատակով զինապարտի վերաբերյալ կազմվում և վարվում է անձնական գործ՝ զինվորական հաշվառման էլեկտրոնային կառավարման համակարգում, իսկ անհրաժեշտության դեպքում՝ նաև թղթային եղանակով։ Մինչդեռ, պարզ չէ՝ որոնք կարող են դիտարկվել որպես անհրաժեշտ դեպքեր և դրանք ում կողմից են ենթակա գնահատման:
	Ընդունվել է

6-րդ մասը խմբագրվել է:

	10. Նախագծի 4-րդ հոդվածով առաջարկվում է Կառավարությանը վերապահել, այդ թվում, ռազմատրանսպորտային պարտականություն ունեցող մարմինների տրանսպորտային միջոցների տեսակների, ինչպես նաև դրանց հաշվառման և տեխնիկական զննության վերաբերյալ տվյալների տեղեկատվության բովանդակությունը և ծավալը հաստատելու լիազորություն: Հարկ է նկատել, որ.
1) Կառավարության 2010 թվականի հուլիսի 22-ի թիվ 998-Ն որոշմամբ արդեն իսկ սահմանված են ռազմատրանսպորտային պարտականության շրջանակում ներգրավվող տրանսպորտային միջոցների ցանկը, որոնք, ըստ էության, ևս սահմանում են տրանսպորտային միջոցների տեսակները։ Այս առումով պարզ չէ՝ ինչով է պայմանավորված առանձին կարգավորմամբ տրանսպորտային միջոցների տեսակների սահմանման անհրաժեշտությունը և թե ինչպես է այն հարաբերակցվում գործող որոշմամբ սահմանված ներգրավվող տրանսպորտային միջոցների ցանկի հետ.

Միաժամանակ, պարզ չէ նաև՝ ինչպես են հարաբերակցվում և միմյանցից տարբերվում  համապատասխան տվյալների բովանդակությունը և ծավալը:
	Ընդունվել է մասնակի։ 
Միջոցների ցանկի փոխարեն նշվել են տրանսպորտային միջոցների տեսակները՝ ընդգծելով, որ ցանկը պետք է ձևավորվի ըստ այդ տեսակների։

	16. Վարչապետի աշխատակազմի իրավաբանական վարչություն
	01.07.2026թ.

	
	N 02/10.36/22695-2026

	1. «Պաշտպանության մասին» օրենքում փոփոխություններ և լրացում կատարելու մասին» օրենքի նախագծում (այսուհետ՝ նախագիծ) վկայակոչվում են նախարարությունների կոնկրետ անվանումներ, մինչդեռ օրենսդրական կարգավորումների ճկունության ապահովման տեսանկյունից առաջարկում ենք դիտարկել ոլորտի լիազոր մարմնի ձևակերպումը օգտագործելու տարբերակը:
	Ընդունվել է

	2. Նախագծի 1-ին հոդվածով նախատեսվում է նոր խմբագրությամբ շարադրել օրենքի 20-րդ հոդվածը, ինչի արդյունքում համապատասխան մարմինները պարտավորվում են զինվորական կոմիսարիատներին տրամադրել զինապարտի մասին որոշակի տեղեկատվություն՝ առանց բացահայտելու տրամադրման նպատակները, մինչդեռ Սահմանադրության 34-րդ հոդվածի 2-րդ մասի համաձայն՝ անձնական տվյալների մշակումը պետք է կատարվի օրենքով սահմանված նպատակով, անձի համաձայնությամբ կամ առանց այդ համաձայնության` օրենքով սահմանված այլ իրավաչափ հիմքի առկայությամբ:
	Ընդունվել է 
Նախագծի 1-ին հոդվածը խմբագրվել։



	3. Նախագծով փոփոխվող 20-րդ հոդվածով մի շարք մարմինների վրա դրվում են որոշակի պարտականություններ, մինչդեռ գտնում ենք, որ դրանք լայն և ընդհանրական են, ինչի արդյունքում չեն որոշակիացվում համապատասխան սուբյեկտների գործառույթները (օրինակ՝ 2-րդ մասի 2-րդ կետ և 6-րդ մասի 3-րդ կետ):
	Ընդունվել է 

Նախագծի 1-ին հոդվածը խմբագրվել։



	4. Նախագծի 2-րդ հոդվածի 3-րդ կետի համաձայն՝ անհրաժեշտության դեպքում զինապարտի վերաբերյալ անձնական գործը կազմվում և վարվում է թղթային եղանակով, մինչդեռ չի բացահայտվում անհրաժեշտությունը գնահատող սուբյեկտը, ինչպես նաև այն չափանիշները, որոնց հիման վրա այն գնահատվելու է:
	Ընդունվել է 

Նախագծի 2-րդ հոդվածը խմբագրվել։



	17. Ներքին գործերի նախարարություն
	30.07.2026թ.

	
	N 43/6/235412-2026

	ՀՀ պաշտպանության նախարարության կողմից 2026 թվականի մարտի 18-ի թիվ ՊՆ/01/3136-2026 գրությամբ ներկայացված՝ «Պաշտպանության մասին» օրենքում փոփոխություններ և լրացում կատարելու մասին» օրենքի նախագծի (այսուհետ՝ Նախագիծ) վերաբերյալ ներկայացնում ենք հետևյալ առաջարկությունները՝

1. Նախագծի 1-ին հոդվածով նոր խմբագրությամբ շարադրվող 20-րդ հոդվածի 2-րդ մասի 1-ին կետն անհրաժեշտ է դիտարկել «Անձը հաստատող փաստաթղթի մասին» օրենքով նախատեսված կարգավորումների համատեքստում, քանի որ այն չի բխում նշված օրենքի իրավակարգավորումներից։
	Ընդունվել է ի գիտություն

Առաջարկվող կարգավորումներն առնչություն չունեն և հակասության մեջ չեն մտնում «Անձը հաստատող փաստաթղթի մասին» օրենքի դրույթների հետ:

	2.Նախագծի 1-ին հոդվածով նոր խմբագրությամբ շարադրվող 20-րդ հոդվածի 2-րդ մասի 2-րդ կետի «ա» պարբերությամբ Հայաստանի Հանրապետության ներքին գործերի նախարարության համար նախատեսվում է պարտավորություն՝ զինվորական կոմիսարիատներին տրամադրել տեղեկատվություն հաջորդ տարում 16 տարին լրացող արական սեռի Հայաստանի Հանրապետության քաղաքացիների վերաբերյալ։

Անհրաժեշտ է հաշվի առնել, որ գործնականում կարող են լինել դեպքեր, երբ անձը, այդ թվում՝ անչափահասը կամ արդեն չափահաս դարձած անձը, թեև «Հայաստանի Հանրապետության քաղաքացիության մասին» օրենքի ուժով հանդիսանում է Հայաստանի Հանրապետության քաղաքացի, սակայն հաշվառված չէ Հայաստանի Հանրապետության բնակչության պետական ռեգիստրում և (կամ) չունի Հայաստանի Հանրապետության քաղաքացու անձը հաստատող փաստաթուղթ, ինչի հետևանքով նրա վերաբերյալ տվյալները կարող են չարտացոլվել համապատասխան տեղեկատվական համակարգերում և չփոխանցվել զինվորական կոմիսարիատներին։

Հաշվի առնելով վերոգրյալը՝ առաջարկվում է Նախագծի նշված դրույթում «հաջորդ տարում 16 տարին լրացող» և «քաղաքացիության կամ քաղաքացիությունը չորոշված» բառերից առաջ լրացնել «ըստ բնակության վայրի ռեգիստրի տվյալների՝» բառերը։
Իսկ «քաղաքացիություն շնորհված» բառերն առաջարկվում է փոխարինել «քաղաքացիություն ձեռք բերված» բառերով, քանի որ «Հայաստանի Հանրապետության քաղաքացիության մասին» օրենքի համաձայն՝ Հայաստանի Հանրապետության քաղաքացիությունը կարող է ձեռք բերվել ոչ միայն քաղաքացիություն ստանալու, այլև՝ քաղաքացիությունը ճանաչելու, ինչպես նաև՝ օրենքով նախատեսված այլ հիմքերով, այդ թվում՝ անչափահասների դեպքում՝ ծնողների համաձայնությամբ անձնագրավորման միջոցով։ Հետևաբար, «քաղաքացիություն ձեռք բերած» ձևակերպումն առավել ամբողջական է և համահունչ օրենքով նախատեսված քաղաքացիության ձեռքբերման բոլոր հիմքերին՝ ապահովելով օրենքի կարգավորման առարկայի շրջանակներում համապատասխան անձանց վերաբերյալ ամբողջական տեղեկատվության ստացումը։ 

Միաժամանակ, առաջարկվում է վերանայել Նախագծի նշված կարգավորումը՝ քննարկելով, թե նշված տեղեկատվության տրամադրման պարտավորությունը պետք է տարածվի համապատասխան բոլոր անձանց, թե՝ միայն արական սեռի քաղաքացիների վրա՝ ելնելով Նախագծի կարգավորման նպատակից։
	Ընդունվել է ի գիտություն
Կարգավորումը կնախատեսվի ՀՀ կառավարության որոշմամբ:
Ընդունվել է

Ընդունվել է ի գիտություն

«ա» ենթակետում օգտագործվում են «արական» և «զինապարտ» բառերը:


	3. Ընթացակարգային բնույթի հարցերի, մասնավորապես, տվյալների տրամադրման ժամկետների և փոխանցման եղանակների վերաբերյալ դիտարկումները կներկայացվեն համապատասխան ենթաօրենսդրական նորմատիվ իրավական ակտի նախագիծը ստանալուց և ուսումնասիրելուց հետո։
	Ընդունվել է ի գիտություն



	18. «Հայաստանի տեղեկատվական համակարգերի գործակալություն» հիմնադրամ
	19.08.2026թ.

	
	N ՀՏՀԳ/1.327/08-2026

	Օրենքի նախագծում առաջարկվում են խմբագրումներ, որոնք ապահովելու են ՊՆ նոր տեղեկատվական համակարգի և այլ պետական մարմինների միջև փոխգործելի տեղեկությունների փոխանակում, թվայնացված տեղեկությունները ՊՆ կստանա թվային ձևաչափով, միաժամանակ զինվորական հաշվառման էլեկտրոնային կառավարման համակարգը կշարունակի գործել որպես ՊՆ ներքին ռեգիստր: 
Քանի որ չենք քննարկել, կտրուկ փոփոխություն չենք առաջարկել։ Այդուհանդերձ, առիթի դեպքում բարձրացնելու ենք թղթային կրիչով տեղեկատվության փոխանակման անթույլատրելիության հարցը։ Այն 2027 թվականի Հունվարի 1-ից ըստ ՀՏՄ օրենքի նույնպես կդառնա անօրինական։ Եթե այս դիտողությունը ընդունելի է, ապա Հոդված 20-ի 2-9 կետերը նույնպես կարող ենք հանել նախագծից։
	Ընդունվել է ի գիտություն

Զինվորական հաշվառման էլեկտրոնային կառավարման համակարգը նոր ստեղծվող համակարգ չէ․ դրա վարումը Հայաստանի Հանրապետության պաշտպանության նախարարության կողմից արդեն իսկ նախատեսված է «Պաշտպանության մասին» օրենքով։ Խոսքը ՊՆ ներքին համակարգի մասին է։«Հանրային տեղեկությունների մասին» օրենքն արդեն իսկ պաշտպանության ոլորտի համապատասխան տվյալների շտեմարանների համար նախատեսում է հատուկ կարգավորում, ուստի նույն պայմանը «Պաշտպանության մասին» օրենքում կրկին ամրագրելու անհրաժեշտություն չենք տեսնում։

Միաժամանակ, այլ պետական մարմինների տվյալների շտեմարաններում առկա և զինվորական հաշվառման նպատակներով անհրաժեշտ տեղեկատվության ստացումը նախատեսվում է իրականացնել Կառավարության որոշմամբ սահմանված կարգով՝ ապահովելով տեղեկատվական համակարգերի փոխգործելիությունը, տվյալների անվտանգ փոխանակումը և օրենսդրությամբ սահմանված տեղեկատվական անվտանգության պահանջների պահպանումը։ Հետևաբար անհրաժեշտ է տարանջատել ՊՆ ներքին համակարգի վարումը և այլ պետական մարմինների տեղեկատվական համակարգերի ու տվյալների շտեմարանների հետ փոխգործակցության կարգավորումը։

Ինչ վերաբերում է նախագծի 20-րդ հոդվածի 2-9-րդ մասերին, ապա դրանց նպատակը տեղեկատվության փոխանակման տեխնիկական եղանակը կարգավորելը չէ։ Դրանցով օրենքի մակարդակով սահմանվում են համապատասխան պետական մարմինների պարտականությունները և ՊՆ-ին տրամադրման ենթակա տեղեկատվության շրջանակը։ Իսկ այդ տեղեկատվության ստացման և փոխանակման ձևը, կարգը, պարբերականությունը, ժամկետները, տեղեկատվական համակարգերի փոխգործելիության և անվտանգության ապահովման պահանջները նպատակահարմար է սահմանել Կառավարության համապատասխան որոշմամբ։


� Պետական մարմինները յուրաքնչյուրն իր մասով զինվորական կոմիսարիատներին տրամադրում են տեղեկատվություն զինապարտ քաղաքացիների վերաբերյալ։ 


Հարկ ենք համարում նշել, որ համապատասխան տեղեկատվությունը (բնակչության պետական ռեգիստր, քաղաքացիական կացության ակտերի գրանցման համակարգեր, իրավապահ մարմինների տեղեկատվական շտեմարաններ, բժշկասոցիալական փորձաքննության տվյալներ, ինչպես նաև ՀՀ արտաքին գործերի նախարարության և ՀՀ ազգային անվտանգության ծառայության համակարգերում առկա տվյալներ) առկա են տարբեր պետական մարմինների տիրույթում և տեսականորեն ենթակա են փոխանակման։








